**Hans Jakob Christoffel von Grimmelshausen** (\* 1622, Gelnhausen, Hessensko – † 17. august 1676, Renchen, Bádensko-Württembersko) bol nemecký barokový prozaik, známy svojimi dielami, ktoré sa radia medzi tzv. simpliciády.

Biografia
---------

Grimmelshausen sa narodil v hessenskej dedine Gelnhausen do rodiny remeselníka. Ako malý chlapec bol unesený vojakmi a zažil s nimi hrôzy tridsaťročnej vojny. V rokoch 1636 až 1640 žil v lokalitách Soest a Lippstadt ako vojak a zúčastnil sa bojov tridsaťročnej vojny. Hoci nemal vyššie vzdelanie, stal sa vojenským pisárom. V júli roku 1649 v lokalite Vilshofen v Hornom Falcku vystúpil z vojenskej služby. Zrejme v tejto dobe konvertoval ku katolicizmu, pretože jeho sobáš, uzatvorený 30. augusta 1649 v Offenburgu, sa uskutočnil podľa katolíckeho obradu. Jeho manželkou bola dcéra seržanta pluku Catharina Henninger.

Po svadbe žili manželia v lokalite Gaisbach (dnes súčasť mestečka Oberkirch v Bádensku-Württembersku). Grimmelshausen bol od 1649 do 1661 správcom hradu („Schaffner"), ktorý patril grófom zo Schauenburgu (v pluku jedného z nich slúžil počas tridsaťročnej vojny). V Gaisbachu si Grimmelshausen na niekoľko rokov prenajal aj hostinec „U striebornej hviezdy". V roku 1667 sa stal starostom („Schultheiss") v Renchene, ktorý patril štrasburgskému biskupovi. V čase pobytu v Renchene sa venoval najmä literárnej tvorbe. V Renchene aj zomrel 17. augusta 1676.

Literárna činnosť
-----------------

Grimmelshausen je autorom viacerých pikareskných próz, tzv. simpliciád. Väčšinou v nich vystupujú túlajúci sa mladíci, často nevzdelaní a naivní, ktorí zažívajú rôzne dobrodružstvá a dramatické životné zvraty. Najvýznamnejším dielom tohto žánru je Grimmelshausenov dobrodružný román *Der abenteuerliche Simplicissimus Teutsch* (publikovaný v roku 1669, rozšírený v roku 1671). V príbehu malého chlapca, ktorý je na začiatku románu unesený vojakmi, ktorí zničili jeho rodnú dedinu, čiastočne využil vlastné zážitky. Román však nie je autorovou autobiografiou, väčšinu opísaných príbehov Grimmelshausen počul alebo čítal v dielach iných autorov. Dielo je však dobrým prameňom, zachycujúcim atmosféru tridsaťročnej vojny.

Dielo
-----

* *Der abenteuerliche Simplicissimus Teutsch* (1669; slovenský preklad: *Dobrodružný Simplicius Simplicissimus čiže Životopis podivného vaganta*, Bratislava 1965)
* *Die Ertzbetrügerin and Landstörtzerin Courasche* (1669)
* *Dietwald und Amelinde* (1670)
* *Der teutsche Michel* (1670)
* *Ratio Status* (1670)
* *Der seltsame Springinsfeld* (1670)
* *Das Rathstübel Plutonis* (1672)
* *Des durchlauchtigen Prinzen Proximi und seiner ohnvergleichlichen Lympidä Liebesgeschichterzählung* (1672)
* *Die Wekehrte Welt* (1673)
* *Deß Weltberuffenen Simplicissimi Pralerey und Gepräng mit seinem Teutschen Michel* (1673)
* *Das wunderbarliche Vogelnest* (1672)

Iné projekty
------------

Commons
* Spolupracuj na Commons Commons ponúka multimediálne súbory na tému **Hans Jakob Christoffel von Grimmelshausen**

Zdroje
------

* JURÍČEK, Ján, ed. et al. *Encyklopédia spisovateľov sveta*. 3. preprac. a dopln. vyd. Bratislava : Obzor, 1987. 648 s. (Encyklopédie Vydavateľstva Obzor.) S. 210.
* PAŠTEKA, Július: Grimmelshausenov barokový román. In: *Svet literatúry, literatúra sveta : Analýzy a interpretácie.* I. zv. Bratislava : Petrus, 2005, s. 53  –  79. ISBN 80-88939-89-5
* *Tento článok je čiastočný alebo úplný preklad článkov Hans Jakob Christoffel von Grimmelshausen na nemeckej Wikipédii a Hans Jakob Christoffel von Grimmelshausen na anglickej Wikipédii.*

Autoritné údaje: * abART: 112759
* BnF: 120271495
* GND: 118542273
* ISNI: 0000 0001 1469 3002
* LCCN: n81050721
* NK ČR: jn19990002902
* VIAF: 100192118
* WorldCat: lccn-n81050721